62023TJ0519_RES
Дело T‑519/23
Keserű Művek Fegyvergyár Kft.
срещу
Европейски съюз
Решение на Общия съд (осми състав) от 23 октомври 2024 година
„Извъндоговорна отговорност — Контрол на придобиването и притежаването на оръжие — Директива за изпълнение (ЕС) 2019/69 — Причинно-следствена връзка — Понятие „огнестрелно оръжие“ — Понятие „предупредителни и сигнални оръжия“
Сближаване на законодателствата — Придобиване и притежаване на оръжие — Директива 2021/555 — Огнестрелни оръжия — Понятие — Преносимо цевно оръжие, което произвежда изстрел с гумени куршуми чрез действието на взривно вещество — Включване
(член 1, параграф 1, точка 1 от Директива 2021/555 на Европейския парламент и на Съвета)
(вж. т. 23 и 27)
Сближаване на законодателствата — Придобиване и притежаване на оръжие — Директива 2021/555 — Предупредителни и сигнални оръжия — Критерии — Използване единствено за такава цел — Устройства, които не могат да бъдат видоизменяни така, че да произвеждат изстрел с проектил чрез действието на взривно вещество — Включване
(член 1, параграф 1, точка 4 от Директива 2021/555 на Европейския парламент и на Съвета)
(вж. т. 24, 25 и 34)
Резюме
Сезиран с иск за извъндоговорна отговорност на основание член 268 ДФЕС и член 340, втора алинея ДФЕС, който отхвърля, тъй като не отговаря на условието за наличие на причинно-следствена връзка, Общият съд се произнася по неразглеждания досега въпрос дали оръжия, използващи взривно вещество, за да произведат изстрел с гумени проектили, спадат към категорията на огнестрелните оръжия по смисъла на правото на Съюза и дали поради това за техните притежатели трябва да се прилага разрешителен режим или режим на деклариране.
Ищецът Keserű Művek Fegyvergyár Kft. е установено в Унгария дружество с предмет на дейност производство и търговия с оръжие. Той декларира, че разполага с изключителни права за производство и пускане на пазара на модел оръжие, позволяващо изстрелването на гумени куршуми (наричано по-нататък „оръжието Keserű“). След транспонирането от Унгария на Директива за изпълнение 2019/69 (
1
) ищецът предявява посочения иск, тъй като счита, че тази директива му е причинила вреда, доколкото е довела до ограничаване на продажбата на оръжието Keserű само до лицата, които разполагат с разрешително за притежаване на оръжие.
Съображения на Общия съд
След като припомня, че съгласно постоянната съдебна практика Съюзът носи извъндоговорна отговорност при наличието на съвкупност от кумулативни условия, а именно наличието на достатъчно съществено нарушение на правна норма, с която се цели да се предоставят права на частноправните субекти, действителното наличие на вреда и наличието на причинно-следствена връзка между неизпълнението на задължението на автора на акта и претърпяната от увредените лица вреда, Общият съд разглежда в самото начало условието за наличие на причинно-следствена връзка.
В това отношение той отбелязва, че Директива за изпълнение 2019/69 има за цел да установи технически спецификации за предупредителните и сигналните оръжия (
2
). Поради това Общият съд проверява най-напред дали оръжие, което има характеристиките на оръжието Keserű, може да се квалифицира като „предупредително или сигнално оръжие“ по смисъла на Директива 2021/555 и дали при това положение Директива за изпълнение 2019/69, която според ищеца е в основата на претърпените от него вреди, е трябвало да предвиди изключение за вида оръжия, които имат сходни характеристики с тези на оръжието Keserű.
Понятието „огнестрелно оръжие“ (
3
) обхваща всяко преносимо цевно оръжие, което произвежда изстрел със сноп от сачми, куршум или проектил чрез действието на взривно вещество. В определението за „огнестрелно оръжие“ (
4
) не се включват предметите, които отговарят на това определение, но са проектирани за подаване на тревога, за сигнализация, за спасяване, за поваляне на животни, за риболов с харпун или са предназначени за промишлени или технически цели, при условие че могат да се използват единствено за такава цел.
Понятието „предупредителни и сигнални оръжия“ (
5
) от своя страна е дефинирано като отнасящо се до „устройства с патронник, които са проектирани само за изстрелване на халосни патрони, патрони с дразнещи вещества и други активни вещества или на пиротехнически сигнални изделия и които не могат да бъдат видоизменяни така, че да произведат изстрел със сноп от сачми, куршум или проектил чрез действието на взривно вещество“.
В настоящия случай обаче Общият съд установява, че оръжието Keserű е преносимо цевно оръжие, което произвежда изстрел с „куршуми“, в случая — гумени, чрез действието на взривно вещество и че поради това трябва да се квалифицира като „огнестрелно оръжие“. Така самото обстоятелство, че посоченото оръжие е проектирано за изстрелване на гумени куршуми чрез действието на взривно вещество, е достатъчно, за да бъде квалифицирано това оръжие като „огнестрелно оръжие“.
Освен това оръжието Keserű не попада и в категорията оръжия, посочени в точка III, буква а) от приложение I към Директива 2021/555, които оръжия не са включени в определението за „огнестрелно оръжие“. Всъщност това оръжие не е проектирано за подаване на тревога или за сигнализация и следователно не отговаря на условието да може да се използва единствено за такава цел. При всички положения, дори да се предположи, че посоченото оръжие е проектирано за подаване на тревога, това не променя факта, че то може също така да изстрелва гумени куршуми, като такова използване не може да се квалифицира като използване само за подаване на тревога. Накрая, фактът, че това оръжие е проектирано като несмъртоносно оръжие, не е релевантен критерий, за да се определи дали става въпрос за „огнестрелно оръжие“.
От това следва, че оръжието Keserű не може да се квалифицира като „предупредително и сигнално оръжие“ по смисъла на Директива 2021/555 и че следователно не попада в приложното поле на Директива за изпълнение 2019/69. Следователно Директива за изпълнение 2019/69 не е могла да причини твърдяната от ищеца вреда.
Общият съд стига до извода, че условието за наличие на причинно-следствена връзка между поведението, за което е упрекнат Съюзът, и претендираната вреда не е изпълнено.
(
1
)	Директива за изпълнение (ЕС) 2019/69 на Комисията от 16 януари 2019 година за определяне на технически спецификации за предупредителните и сигналните оръжия съгласно Директива 91/477/ЕИО на Съвета относно контрола на придобиването и притежаването на оръжие (ОВ L 15, 2019 г., стр. 22).
(
2
)	Съгласно Директива 91/477/ЕИО на Съвета от 18 юни 1991 година относно контрола на придобиването и притежаването на оръжие (ОВ L 256, 1991 г., стр. 51; Специално издание на български език, 2007 г., глава 13, том 10, стр. 233), която е отменена с Директива (ЕС) 2021/555 на Европейския парламент и на Съвета от 24 март 2021 година относно контрола на придобиването и притежаването на оръжие (ОВ L 115, 2021 г., стр. 1).
(
3
)	Съгласно член 1, параграф 1, точка 1 от Директива 2021/555.
(
4
)	Съгласно точка III, буква а) от приложение I към Директива 2021/555.
(
5
)	Съгласно член 1, параграф 1, точка 4 от Директива 2021/555.